અબડાસા મત વિસ્તારનો સમૃદ્ધ ગણાતો તાલુકો એટલે નખત્રાણા. આ વર્ષે ચોમાસું સાવ નિષ્ફળ ગયું છે. ખેતી અને પશુપાલનના વ્યવસાય સાથે સંકળાયેલો તાલુકો જો ચોમાસું સારું જાય તો આર્થિક રીતે વધુ સક્ષમ બને અને જો નબળું જાય તો ન ખમી શકાય તેવી મુશ્કેલી ફરજિયાત ભોગવવી પડે. આ વર્ષે ચોમાસું સાવ નિષ્ફળ ગયું છે. ખેતીનું તો માની લો કે પૂરું થઈ ગયું, પરંતુ અબોલ જીવો માટે ઘાસચારાની સ્થિતિ વિકટ બની છે. તાલુકામાં નાના-મોટા મળી 1,63,143 અબોલ જીવો છે. જે વર્ષ 2012ની ગણતરીએ છે. ત્યારબાદ તેમાં વધારો પણ થયો છે. વળી, પશુપાલન માટે વિખ્યાત નાની બન્ની વિસ્તાર પણ આ જ તાલુકામાં આવ્યો છે. ચાલુ વર્ષે પંથકમાં માત્ર 70 (મિ.મી) વરસાદ થયો છે. ઘાસના તણખલા માટે માલધારીઓ તેમનું પશુધન લઈ રીતસર રખડી રહ્યા છે. બીજી તરફ તંત્ર કાગળ ઉપર પણ ઘાસની જરૂરિયાતને પહોંચી શકતું નથી, પરિણામે ટૂંક સમયમાં જ હિજરતનો દોર શરૂ થવાના ભણકારા વાગી રહ્યા છે.